《张鸿勋惠枯看云吟稿作长歌奉柬即送其南还》
清代·曹庭枢

病夫高枕掩关卧，晨罢栉沐惟枯坐。有客投我诗一编，急起把枯积懑破。

砰訇振作钟镛声，错落咳成珠玉唾。十年人海奔堀堁，诗笔不留点尘污。

吁嗟乎！山鬼笑人文不灵，素衣化缁衫犹青。小住为佳归亦得，扬舲南指垂虹亭。

送君行，饮君酒。顾此身后名，期在勿速朽。台阁诸公自衮衮，富贵岂同金石寿。

但令作述高等身，何必黄金印悬肘。君归林屋勤著书，肯学丈人山隐居。

作者简介：曹庭枢，字古谦，号六芗，嘉善人。雍正癸卯副贡。乾隆丙辰荐举博学鸿词。有《谦斋诗稿》。